3.

Anexa XI se modifică după cum urmează: (a) punctul 2.1 se înlocuiește cu următorul text: „2.1. Cerințe specifice pentru pesta ecvină africană Ecvideele trebuie să îndeplinească cerințele prevăzute la una dintre literele de mai jos: (a) animalele au fost izolate în unități protejate de vectori timp de cel puțin 30 de zile înaintea datei de expediere către Uniune și au fost efectuate un test serologic și un test de identificare a agentului vizând pesta ecvină africană, soldate cu rezultate negative, în fiecare caz pe un eșantion de sânge prelevat la cel puțin 28 de zile de la data introducerii în unitățile protejate de vectori și cu cel mult 10 zile înainte de data expedierii către Uniune; (b) animalele au fost izolate în unități protejate de vectori pentru o perioadă de cel puțin 40 de zile înainte de data expedierii către Uniune și au fost efectuate teste serologice de detectare a anticorpilor împotriva virusului pestei ecvine africane fără să se constate o creștere semnificativă a titrului de anticorpi, pe două eșantioane de sânge prelevate la un interval de minimum 21 de zile, primul eșantion fiind recoltat la cel puțin 7 zile de la data introducerii în unități protejate de vectori; (c) animalele au fost izolate în unități protejate de vectori timp de cel puțin 14 zile înainte de data expedierii către Uniune și au fost supuse unui test de identificare a virusului pestei ecvine africane, soldat cu rezultat negativ, efectuat pe un eșantion de sânge prelevat la cel puțin 14 zile de la data introducerii în unități protejate de vectori și cu cel mult 72 de ore înainte de momentul expedierii către Uniune, iar monitorizarea constantă a protecției de vectori a evidențiat absența insectelor-vector în unitățile protejate de vectori; (d) există dovezi documentate din care rezultă că animalele au fost vaccinate împotriva pestei ecvine africane printr-o schemă primară completă și au fost revaccinate în conformitate cu recomandările producătorului, cu un vaccin autorizat împotriva tuturor serotipurilor virusului pestei ecvine africane prezente în populația-sursă cu cel puțin 40 de zile înainte de intrarea în unitățile protejate de vectori, iar animalele au fost izolate în unități protejate de vectori timp de cel puțin 40 de zile înainte de data expedierii către Uniune; (e) animalele au fost izolate în unități protejate de vectori timp de cel puțin 30 de zile înainte de data expedierii către Uniune și au fost supuse unui test serologic pentru depistarea anticorpilor împotriva pestei ecvine africane, efectuat de același laborator, în aceeași zi, pe două eșantioane de sânge prelevate în perioada de izolare în unitățile protejate de vectori, la un interval cuprins între 21 și 30 de zile. Al doilea eșantion trebuie să fi fost prelevat în ultimele 10 zile înainte de data expedierii către Uniune, rezultatele fiind negative în fiecare caz sau cu un rezultat negativ la un test de identificare a agentului vizând pesta ecvină africană efectuat pe al doilea eșantion.”; (b) punctul 2.2 se înlocuiește cu următorul text: „2.2. Cerințe specifice pentru encefalomielita ecvină venezueleană Ecvideele trebuie să îndeplinească cel puțin una dintre următoarele cerințe: (a) animalele au fost vaccinate împotriva encefalomielitei ecvine venezuelene cu o schemă primară completă și au fost revaccinate în conformitate cu recomandările producătorului într-o perioadă de cel puțin 60 de zile și la cel mult 12 luni înainte de data expedierii către Uniune și au fost ținute în izolare în unități protejate de vectori timp de cel puțin 21 de zile înainte de data expedierii către Uniune, iar în această perioadă ele au rămas sănătoase din punct de vedere clinic, iar temperatura corpului lor, măsurată zilnic, s-a menținut în intervalul fiziologic normal. Orice alt ecvideu din aceeași unitate care a prezentat o creștere a temperaturii corporale, măsurată zilnic, a fost supus unei test sanguin vizând izolarea virusului encefalomielitei ecvine venezuelene, soldat cu rezultate negative; (b) animalele nu au fost vaccinate împotriva encefalomielitei ecvine venezuelene și au fost ținute în izolare în unități protejate de vectori timp de cel puțin 21 de zile înainte de data expedierii către Uniune, iar în această perioadă au rămas clinic sănătoase, iar temperatura lor corporală, măsurată zilnic, a rămas în intervalul fiziologic normal. În perioada izolării au fost supuse unui test de diagnostic vizând encefalomielita ecvină venezueleană, soldat cu rezultate negative, efectuat pe un eșantion prelevat la cel puțin 14 zile de la data intrării animalelor în izolare în unitățile protejate de vectori; și animalele au rămase protejate de insectele-vector până la expedierea către Uniune. Orice alt ecvideu din aceeași unitate care a prezentat o creștere a temperaturii corporale, măsurată zilnic, a fost supus unei test sanguin vizând izolarea virusului encefalomielitei ecvine venezuelene, soldat cu rezultate negative; (c) animalele au fost supuse unui test de inhibare a hemaglutinării vizând encefalomielita ecvină venezueleană, efectuat de același laborator, în aceeași zi, pe două eșantioane prelevate la un interval de 21 de zile, al doilea eșantion fiind prelevat în ultimele 10 zile înainte de data expedierii către Uniune, fără o creștere a titrului de anticorpi, și unui test privind reacția de polimerizare în lanț-revers transcriptază (RT-PCR) pentru detectarea genomului virusului encefalomielitei ecvine venezuelene, soldat cu rezultate negative și efectuat pe un eșantion prelevat în ultimele 48 de ore înainte de data expedierii către Uniune, și au fost protejate de atacurile vectorilor din momentul prelevării eșantioanelor pentru RT-PCR până la încărcarea în vederea expedierii, prin utilizarea pe animale, în combinație, a unor repelente de insecte și a unor insecticide autorizate și prin dezinsecția grajdului și a mijloacelor de transport cu care sunt transportate.”; (c) se adaugă punctul 3 cu următorul text: „3. UNITATE PROTEJATĂ DE VECTORI Criterii minime pentru acordarea statutului de unitate protejată de vectori: (a) dispune de bariere fizice adecvate la punctele de intrare și ieșire, de exemplu, sistem de intrare și ieșire cu uși duble; (b) orificiile unității protejate de vectori trebuie să fie controlate împotriva vectorilor prin site de dimensiuni adecvate, care trebuie impregnate cu regularitate cu un insecticid aprobat conform instrucțiunilor producătorilor; (c) în incinta și în împrejurimile unității protejate de vectori trebuie efectuate supravegherea și controlul vectorilor; (d) trebuie luate măsuri pentru limitarea sau eliminarea ariilor de reproducere a vectorilor din vecinătatea unității protejate de vectori; (e) trebuie să fie puse în aplicare proceduri standard de operare, inclusiv descrieri ale sistemelor de rezervă și de alarmă, pentru operarea unității protejate de vectori și pentru transportul animalelor de la unitatea respectivă până la locul de încărcare în vederea expedierii către Uniune.”